Návrh na poskytnutie finančných prostriedkov na úhradu záväzkov minulých období Slovenskej televízii

	 V predchádzajúcom období bolo hospodárenie Slovenskej televízie (ďalej len STV) nezvládnuté. Inštitúcia pôsobila v mäkkom rozpočtovom prostredí, ktoré jej umožňovalo napriek rozsiahlym pokusom o oddlženie z prostriedkov štátneho rozpočtu hospodáriť so stratou a vytvárať neustále nové dlhy. Tento fakt dokumentujú prostriedky poskytnuté STV na oddlženie a vývoj jej hospodárskeho výsledku (tabuľka uvedená nižšie v texte). K 31. decembru 2002 predstavovalo zadlženie STV voči externému prostrediu 693 350 tis. Sk.

V roku 2003 prebehla v STV jasná a jednoznačná reforma, ktorá pozostávala z viacerých opatrení zo strany manažmentu STV a vlády SR. Išlo najmä o:
a)	realizáciu zásadných úsporných opatrení zo strany nového vedenia STV, vrátane prepustenia cca 1200 zamestnancov STV
b)	prijatie novely zákona č. 212/1995 Z. z. o koncesionárskych poplatkoch s účinnosťou od 1. augusta 2003, ktorá okrem zvýšenia poplatkov o cca 33% zúžila okruh oslobodených osôb
c)	prijatie nového zákona o STV v decembri, ktorý vytvára ďalší priestor pre efektívne hospodárenie tejto verejnoprávnej inštitúcie

Hospodárenie STV sa od začiatku roka 2003 stabilizovalo a manažment vo výhľadových rozpočtoch na roky 2004-2006 neuvažuje s prevádzkovými dotáciami zo štátneho rozpočtu. Deklaruje tiež vyrovnané hospodárenie STV bez jej ďalšieho zadlžovania. 

(v tis. Sk)	2000	2001	2002	31.10.2003	
Výnosy	1 610 957	1 675 101	1 567 210	1 630 088	
Náklady	1 955 431	1 940 653	1 977 784	1 519 310	
Hospodársky výsledok	-344 533	-265 552	-410 574	110 778	
Prevádzková dotácia	260 153	256 639	218 404	370 000	
Dodatočné prostriedky z verejných zdrojov	565 600	486 733	0	250 000	
(v tis. Sk)	 2003 	2004	2005	2006	
Výnosy	1 875 000	2 000 000	2 150 000	2 400 000	
Náklady	1 790 000	2 000 000	2 150 000	2 400 000	
Hospodársky výsledok	85 000	0	0	0	
Prevádzková dotácia	370 000	0	0	0	
Dodatočné prostriedky z verejných zdrojov	250 000	0	0	0	

Tento vývoj predstavuje jasný záväzok vedenia STV, ktorý je za súčasných legislatívnych podmienok reálne dosiahnuteľný.

Ďalšou z podmienok zavŕšenia ozdravného procesu v STV je vysporiadanie sa so záväzkami, ktoré vznikli v minulých obdobiach. Tieto predstavovali k 31. októbru 2003 sumu 590 328 tis. Sk, z čoho 11 969 tis. Sk tvoria pokuty a penále. Odďaľovanie úhrady záväzkov nepriaznivo pôsobí na hospodársky výsledok STV, čo ohrozuje jej začatú transformáciu. Disponibilné zdroje Slovenskej televízie nebudú vzhľadom na výšku záväzkov postačovať na ich okamžitú úhradu, preto MF SR navrhuje  poskytnúť  STV prostriedky zo štátnych finančných aktív v sume 400 000 tis. Sk na úhradu najurgentnejších záväzkov z rokov 1999-2003 v súlade s § 49b ods. 3 zákona NR SR č. 303/1995 Z. z. o rozpočtových pravidlách v znení neskorších predpisov. Ide o obchodné záväzky predovšetkým k Slovenským telekomunikáciám a. s., ochranným zväzom, Európskej asociácii televíznych vysielateľov, športovým zväzom a agentúram atď.

Za týchto podmienok považuje MF SR reformné kroky vlády smerujúce k ozdraveniu STV za dokončené. Úhradu zvyšného objemu záväzkov (v celkovej výške cca 190 mil. Sk) musí STV postupne zabezpečiť z vlastných zdrojov, a to úsporou pri splácaní starého dlhu (napr. odpustením penále alebo čiastočným znížením istiny) alebo vytváraním prevádzkového zisku v objeme postačujúcom na umorenie starých dlhov.